Markus 2: 13 – 17.
Jesus eet saam met sondaars.
Jesus, ons "Onderwyser" of Leermeester, laat ons saam drome droom om siek (sondige) mense by die Dokter uit te bring; om hulle in te trek tot in die binnekring waar ons vrolik saam om 'n tafel feesvier.
Daar is 'n groot waarskynlikheid dat Levi en Matteus dieselfde mens was. Dit is hierdie Matteus wat volgens oorlewering die skrywer van die Matteusevangelie was.
Die beeld wat Jesus gebruik deur Homself met 'n dokter te vergelyk, verduidelik sy roeping op aarde as Heelmaker (Heiland). In hierdie Bybelgedeelte is dit ook die eerste keer dat Markus na Jesus en sy dissipels verwys. Dit is interessant dat die skrifgeleerdes en Fariseërs nie gevra het hoekom die dissipels saam met die tollenaars en ander geëet het nie. Hulle het die Leier geteiken. Markus teken vir Jesus en sy dissipels saam om die tafel – op dieselfde vlak, binne dieselfde groep. In vers 14 word Levi genooi om Jesus te volg. In vers 17 sê Jesus Hy het gekom om mense te "roep". Jesus en sy dissipels trek dié wat buite is tot in die binnekring. Dít is Jesus roeping en Hy is nie skaam daaroor nie. Hy vier saam met hulle fees.
Levi word geroep en hy volg dadelik.
Hulle eet saam.
Jesus doen waarvoor Hy gekom het.
1. Dink en beleef:
Hoe voel dit om in die skoene van 'n tollenaar te staan?
Hoe voel dit om in die skoene van 'n skrifgeleerde of Fariseër te staan?
Hoe voel dit om in die skoene van 'n dissipel ('n leerder van Jesus) te staan?
Wat het die dissipels gedink toe hulle sien wat Jesus doen? Sien in jou verbeelding hoe hulle saam met Jesus en die tollenaars en ander sondaars aan tafel sit. Miskien was hulle ongemaklik. Dalk het hulle gedink: As Jesus dit doen, kan ons dit ook doen.
Dink nou in jou gedagtes oor die situasies hieronder:
1. Ek is 'n tollenaar. Wat dink die mense van my? Hoe laat dit my voel? Hoe tree Jesus teenoor my op? Hoe laat dit my voel?
2. Ek is 'n Fariseër of skrifgeleerde. Jesus doen iets wat volgens my heeltemal verkeerd is. Wat dink ek? Wat sê ek?
3. Ek is een van Jesus se dissipels. Ek sien wat Jesus doen. Ek gaan saam met Hom. Sal ek dit doen as ek alleen is? (Onthou, Jesus is altyd by jou deur die Heilige Gees.)
Ons is gelowiges wat ons Leermeester volg. Om soos Jesus te wees vra moed. Daar is baie mense wat ons hulp nodig het, soos mense wat siek is. Ons ken die Een wat almal kan help. Ons het goeie nuus om te vertel!
1. Lees weer Markus 2:13-17 saam. Lees dieselfde verhaal in Matteus 9:9-13. Watter verskille kry julle in die twee weergawes van hierdie verhaal?
2. Praat saam oor wat barmhartigheid beteken.
3. Hoe kan julle barmhartigheid aan iemand gaan bewys?
Vind jou pad. Lukas 22:42
"Vader, as U dit wil doen, neem asseblief hierdie swaarkry weg van My, moenie vir My hierdie beker gee om te dink nie. Maar U moenie doen wat Ek wil hê nie, U moet doen wat U wil hê." (die Bybel vir almal)
"Vader, as U wil, neem hierdie beker van My af weg. Laat nogtans nie my wil nie, maar U wil geld." (Nuwe lewende vertaling)
"Vader, as U wil, neem tog hierdie lydensbeker van My af weg. Laat nogtans nie my wil nie maar u wil geskied." (1983 vertaling)
"My Vader, kan U nie asseblief u planne verander sodat Ek nie meer die pad wat vir My voorlê, hoef te loop nie? Is daar nie dalk 'n ander uitweg nie? Maar Ek probeer nie nou self allerhande planne maak nie. Maak U planne! Ek val daarby in." (Die boodskap)
Het jy al ooit deur 'n doolhof (maze) gestap? Wel jy al 'n doolhof op papier gedoen! Dit is mos een van daardie prentjies waar jy by die een kant begin en dan moet jy die paadjie na die einde kry. Mens teken dan jou roete met 'n potlood en as jy 'n foutjie maak, gaan jy terug op jou spoor en probeer 'n ander paadjie tot jy by die einde kom. Die lewe is partykeer soos 'n doolhof. God het die perfekte paadjie vir jou om te volg, jy moet net luister en kyk waar Hy jou lei.
'n Treurige nag.
Die aand voor Hy sou sterf, was Jesus in die tuin, besig om te bid. Jesus het bang gevoel. Jesus het geweet dat Hy gespot sou word, dat hulle hom gaan slaan en dat Hy gaan sterf aan die kruis. Al was Hy onskuldig. Jesus het dit baie swaar gevind.
Bid vir wat God wil
Jesus leer vir ons 'n baie belangrike ding toe Hy bid. Jesus vra nie vir God dat hierdie goed nie met Hom moet gebeur nie, nee, Hy bid dat as dit God se wil is, dan moet dit gebeur. Ons moet ook so bid.
Here, dankie dat Jesus vir ons kom wys het hoe om God se wil met my te vra. Ek wil gaan waar Jesus my wil hê en ek wil doen wat Jesus wil hê ek moet doen. Jesus help my om te weet watter kant toe ek moet gaan. Dankie Here. Amen.